**ŠKOLSKÝ PORIADOK**

Počet listov: 10

Platnosť od: 17. 9. 2024

Prerokovaný a schválený pedagogickou radou dňa 16. 9. 2024

Vydaný: ZŠ s MŠ Rudolfa Hečku, Dolná Súča 252

RNDr. Mgr. Klement Hrkota, PhD.

riaditeľ školy

**Základná škola s materskou školou Rudolfa Hečku, Dolná Súča 252**

**ŠKOLSKÝ PORIADOK**

**Školský poriadok obsahuje tieto kapitoly:**

1. Práva a povinnosti žiakov

Príchod žiakov do školy

Správanie žiakov počas vyučovania

Správanie žiakov cez prestávku

Odchod žiakov zo školy

Dochádzka žiakov do školy

Starostlivosť o zovňajšok

Starostlivosť o učebnice, učebné pomôcky a školské zariadenie

Povinnosti týždenníkov

Povinnosti žiakov v ŠJ

Dochádzka žiakov do ŠKD

Povinnosti žiakov mimo školy

Režim dňa

Záverečné ustanovenia

2. Práva a povinnosti zákonných zástupcov

**1. Práva a povinnosti žiakov**

Každá spoločnosť sa spravuje podľa určitých pravidiel. To platí aj pre našu školu. Aby boli žiaci oboznámení, ako sa majú správať v triede, v školskom klube detí ( ďalej ŠKD ), v školskej jedálni a ostatných školských priestoroch, pri školských podujatiach a na verejnosti, predkladáme im školský poriadok.

Všetky body školského poriadku sledujú cieľ, aby každé vystúpenie žiaka v škole i mimo nej zodpovedalo pravidlám slušnosti, spoločenského správania, aby každý chránil zdravie svoje i svojich spolužiakov a aby sa riadil takými zásadami, ktoré umožnia jemu i jeho spolužiakom nerušene sa vzdelávať, užitočne a pritom príjemne prežiť roky povinnej školskej dochádzky.

Vychádzame zo všeobecnej deklarácie ľudských práv a tých jej bodov, ktoré sa dotýkajú života v škole:

***Máš právo chodiť do školy.***

Základné vzdelanie máš právo dostať zadarmo. Škola Ťa musí naučiť úcte k ľudským právam a základným slobodám.

***Máš právo slušným spôsobom povedať svoj názor.***

Máš právo svoje názory slobodne vyjadrovať verejne. Nikto nemá právo Ti v tom brániť, ale aj Ty vždy uznávaj právo druhého na jeho vlastný názor.

***Tvoja sloboda nemôže obmedzovať slobodu iných.***

Končí tam, kde sa začína sloboda iných.

**I. Príchod žiakov do školy**

1. Do školy prichádzaj 15 minút pred začiatkom vyučovania, 5 minút pred začiatkom vyučovania musíš už byť v triede. Na popoludňajšie vyučovanie prichádzaj 10 minút pred začiatkom vyučovacej hodiny a tiež sa vždy prezúvaj.
2. Pred vchodom do budovy si očisti obuv, odlož si vrchný odev do šatne a preobuj sa do zdravotne nezávadných prezuviek. Prezuvky nesmú zanechávať na podlahe čierne stopy.
3. Pri príchode na popoludňajšie vyučovanie a záujmové činnosti čakaj slušne pred budovou na vyučujúceho.
4. Do školy nechodievaj na mopede, skateboarde a kolieskových korčuliach.
5. Jazdiť na bicykloch a iných dopravných prostriedkoch v areáli školy a po príchodových betónových chodníkoch je neprípustné.
6. Do školy prichádzaj po vyhradených chodníkoch, nie po trávnatých plochách. Nepreliezaj plot!
7. Počas celého vyučovania i cez prestávky nesmieš bez dovolenia učiteľa odísť z areálu školy.
8. Do školy prichádzaj a zo školy odchádzaj cez šatňu. Nie hlavným a bočným vchodom.

#### II. Správanie žiaka počas vyučovania

1. Prichádzaj do školy včas, v slušnom oblečení, bez výstredností v úprave vlasov (chlapci s dlhšími vlasmi ich musia mať slušne zopnuté) a zovňajšku. Na TSV používaj oblečenie slúžiace len na tento účel (cvičebný úbor), v ktorom je nevhodné byť na vyučovaní a obedovať v školskej jedálni.
2. K riaditeľovi školy, učiteľom a zamestnancom školy sa správaj zdvorilo, pri stretnutí ich pozdrav, aj cudzích ľudí, ktorí sa pohybujú v škole. V styku so spolužiakmi dodržiavaj pravidlá slušného správania. Starší žiaci sú vzorom v správaní mladším žiakom.
3. Ak počas vyučovania vstúpi do triedy dospelá osoba, pozdrav tým, že sa ticho postavíš. Sadneš si na pokyn vyučujúceho učiteľa. Rovnako zdravíš pri odchode učiteľa z triedy. Na hodinách TSV, VYV, THF, INF a pri písomných prácach nevstávaš.
4. Na vyučovacích hodinách sedíš na mieste, ktoré Ti určil triedny učiteľ, prípadne vyučujúci učiteľ. Bez povolenia nesmieš opustiť svoje miesto ani učebňu.
5. Počas vyučovania aktívne spolupracuj s učiteľom, nevyrušuj a nerozptyľuj pozornosť spolužiakov.
6. Ak chceš odpovedať alebo sa niečo opýtať vyučujúceho, prihlás sa zdvihnutím ruky.
7. Skúšanému žiakovi nenašepkávaj, neodpisuj školské ani domáce úlohy.
8. Si povinný nosiť pridelené učebnice a školské potreby podľa rozvrhu hodín, prípadne podľa pokynov učiteľa. Vo výnimočných prípadoch ( napr. zdravotné dôvody a iné ) môžeš dostať dve sady učebníc.
9. Používanie mobilného telefónu počas vyučovania, prestávok a v ŠKD sa zakazuje na základe nariadenia riaditeľa školy (podľa § 151 písm. a) zákona č. 245/2008 Z. z. o výchove a vzdelávaní (školský zákon) „Pravidlá používania mobilného telefónu alebo obdobného osobného zariadenia elektronickej komunikácie“): a) žiakom prvého až tretieho ročníka základnej školy, b) žiakom štvrtého až deviateho ročníka základnej školy okrem prípadov, ak používanie komunikačného prostriedku v týchto ročníkoch na účel výchovy a vzdelávania prispieva k napĺňaniu vzdelávacích štandardov štátneho vzdelávacieho programu, alebo ak jeho používanie na účel výchovy a vzdelávania vo vyučovacom predmete povolí učiteľ príslušného vyučovacieho predmetu. Mobil môžeš mať uschovaný v školskej taške, musí byť však deaktivovaný! Použiť ho môžeš len v nevyhnutných prípadoch s dovolením a pod dozorom pedagogického zamestnanca! Pedagóg Ti môže mobil pri neoprávnenom používaní v škole odobrať a odovzdá ho triednemu učiteľovi, prípadne riaditeľovi školy. Ten ho odovzdá iba rodičom. Opakované porušenie tohto nariadenia Ti prinesie zníženú známku zo správania. Toto nariadenie sa týka aj všetkých elektronických zariadení spárovateľných s mobilným telefónom. Výnimku z tohto nariadenia môže udeliť iba riaditeľ školy v obzvlášť závažných prípadoch, ako sú zdravotné dôvody, školské akcie a pod. Pamätaj, že ani v tomto prípade nesmieš mobil použiť inak, ako na účely, pre ktoré si dostal výnimku. Rovnako nesmieš mobil požičať žiadnemu spolužiakovi ani pomocou neho sprostredkovávať akýkoľvek mediálny prenos.
10. Inteligentné hodinky, či iné inteligentné zariadenia využívajúce telekomunikačný prenos sú v škole zakázané. Ak takéto zariadenie používaš, s príchodom do školy si povinný ho deaktivovať a schovať do tašky. Ak to neurobíš, zariadenie Ti môže byť rovnako odobraté ako mobilný telefón.
11. Nenos do školy predmety, ktoré rozptyľujú Tvoju pozornosť a pozornosť spolužiakov, prípadne ohrozujú bezpečnosť a zdravie. Tiež nenos do školy väčšie sumy peňazí a osobitne cenné predmety a oblečenie. Predmety nepotrebné na vyučovanie Ti môže učiteľ odobrať a vráti ich len rodičom.
12. Ak si sa z vážnych dôvodov nemohol pripraviť na vyučovanie, ospravedlň sa príslušnému vyučujúcemu na začiatku hodiny. Ak nemôžeš zo zdravotných dôvodov cvičiť na hodine TSV, si povinný ospravedlniť sa vyučujúcemu a odovzdať mu doklad od ošetrujúceho lekára alebo od rodičov. Ospravedlnenie od rodičov Ti platí len na jednu vyučovaciu hodinu.
13. Pred hodinou TSV sa v šatni prezleč do cvičebného úboru, nastúp pred kabinet TSV. Odovzdaj vyučujúcemu do úschovy cenné predmety (hodinky, šperky, kľúče, prípadne okuliare, peniaze atď.)
14. Svoje miesto v triede udržiavaj v čistote a poriadku. Šetri učebnice, učebné pomôcky, školské zariadenie a ostatný školský majetok. Ak úmyselne alebo z nedbalosti školský majetok poškodíš, Tvoji rodičia sú povinní škodu v plnom rozsahu uhradiť. Ak sa vinník nezistí, škoda sa uhradí kolektívne. Šetri elektrickou energiou a vodou.
15. Manipulovať s oknami a žalúziami môžeš len v prítomnosti učiteľa a na jeho pokyn. Z bezpečnostných dôvodov sa nevykláňaj z oblokov a nevyhadzuj von papiere.
16. Buď úprimný, keď sa Ťa dospelí opýtajú na čokoľvek, čo si skutočne alebo domnelo urobil.
17. Manipulovať s elektronickými zariadeniami môžeš len na pokyn učiteľa a iba v jeho prítomnosti.

### III. Správanie žiakov cez prestávku

1. Malé prestávky využívaj na prípravu na nasledujúcu vyučovaciu hodinu. Ak sa pohybuješ po chodbe, nebehaj!
2. Cez veľkú prestávku po druhej vyučovacej hodine sa v kľude nadesiatuj v triede a načerpaj silu na ďalšie vyučovanie. Nedesiatuj na chodbe ani v ostatných priestoroch školy.
3. Počas veľkej prestávky nesmieš svojvoľne opustiť areál školy a zdržiavať sa vo WC a v priestore šatní.
4. Päť minút pred ukončením veľkej prestávky vchádzaj do budovy, do triedy a priprav sa na vyučovaciu hodinu.
5. Papiere a odpadky odhadzuj do košov, trieď odpad. Nie je prípustné odhadzovať ich do záchodových mís, pisoárov, umývadiel a voľne v školskom areáli. Robíš tým zbytočnú prácu zamestnancom školy.
6. Spory so spolužiakmi rieš bez použitia fyzickej sily a dohodni sa s nimi priateľsky: "**Hovorme spolu, nebime sa!“**
7. Netoleruj šikanovanie, neprizeraj sa tomu, ale zasiahni alebo zavolaj pomoc dospelého.
8. Nechaj na pokoji všetkých, ktorí sa nechcú zúčastniť hry alebo sa prechádzať, prípadne behať po ihrisku. Neumlčuj a neponižuj nikoho, uznávaj druhých bez ohľadu na rasu, náboženstvo, kultúru alebo postihnutie.
9. Nenič, neznečisťuj školský majetok (steny, dvere, WC, knihy, nábytok a pod.). Škody budú musieť nahradiť Tvoji rodičia.
10. Rešpektuj zákaz fajčenia, požívania alkoholických nápojov, drog a iných omamných látok v škole i v celom areáli školy a upozorni na to aj ostatných, ktorí by tento zákaz chceli porušiť. Aj prinesenie cigariet, alkoholu, drog, prípadne iných omamných látok do areálu školy sa považuje za hrubé porušenie školského poriadku ako aj šírenie nelegálnych hnutí.
11. Ak zistíš, že niektorý spolužiak alebo spolužiačka má veci uvedené v bode č. 10 v škole, prípadne porušuje bod č. 10 v areáli školy, je Tvojou povinnosťou okamžite to oznámiť ktorémukoľvek členovi pedagogického zboru. Nezabudni, že tým možno zabrániš väčším škodám na zdraví spolužiakov.
12. Do riaditeľne, zborovne a kancelárie choď len v nevyhnutných prípadoch. Všetky potrebné písomnosti si vybavuj prostredníctvom triedneho učiteľa.
13. Do odborných učební, dielní a telocvične vchádzaš v sprievode učiteľa. Pred odchodom do OU si skontroluj, či máš na daný predmet všetky učebné pomôcky a žiacku knižku.
14. Ak si týždenník alebo určený žiak, počas prestávky utri tabuľu a počas veľkej prestávky vyvetraj triedu. Do kabinetu bez zaklopania a dovolenia učiteľa nevstupuj!

#### IV. Odchod žiakov zo školy

1. Po skončení poslednej vyučovacej hodiny daj svoje miesto do poriadku, odstráň nečistoty, vylož stoličku na stôl.
2. Ak si týždenník, skontroluj čistotu učebne, zatvorenie okien, uzavretie vody, zhasnutie svetla, zotri tabuľu a ulož pomôcky.
3. Na pokyn učiteľa opusti triedu, pod vedením vyučujúceho zídi do šatne, prezuj sa, obleč sa a disciplinovane opusti budovu. Vždy cez šatňu!
4. Ak máte poslednú hodinu v odbornej učebni, telocvični alebo dielni, daj svoju triedu pred odchodom do poriadku a vezmi si všetky veci. Po skončení vyučovania v odborných učebniach a školskej dielni ich daj tiež do poriadku. Za poriadok v triede zodpovedajú tí žiaci, ktorí v nej mali poslednú hodinu.
5. Zo školy odchádzaj ihneď domov, nezdržuj sa bez dôvodu v areáli školy. Cestou domov dodržiavaj dopravné predpisy a disciplínu.
6. Ak zistíš nejakú stratu, ohlás to vyučujúcemu alebo triednej učiteľke. Nájdené veci zanes do kancelárie školy.

#### V. Dochádzka žiakov do školy

1. Na vyučovanie dochádzaj pravidelne a načas.
2. Vyučovanie môžeš vymeškať len pre chorobu a vážnu udalosť v rodine. Ak nemôžeš prísť do školy pre vopred známu príčinu, požiadaj na základe písomného ospravedlnenia od rodiča o uvoľnenie z vyučovania. Uvoľnenie z jednej vyučovacej hodiny povoľuje príslušný učiteľ, z jedného vyučovacieho dňa triedny učiteľ, z viac ako jedného dňa riaditeľ školy na základe žiadosti. Ak vymeškáš vyučovanie pre vopred známu príčinu a nepožiadaš o uvoľnenie, triedny učiteľ nemusí hodiny ospravedlniť.
3. Popros rodičov, aby pri nepredvídanej príčine čo najskôr telefonicky oznámili dôvod Tvojej neprítomnosti triednemu učiteľovi, príp. vedeniu školy.
4. Každú neúčasť na vyučovaní musia rodičia ospravedlniť. Ak triedny učiteľ dôvody nepovažuje za dostačujúce, vymeškané hodiny neospravedlní.
5. Pamätaj, že pri akejkoľvek neúčasti na vyučovaní sú Tvoji rodičia povinní do troch dní od jej začiatku oznámiť na riaditeľstvo školy dôvody vzniku tejto neprítomnosti. V prípade nesplnenia tejto povinnosti bude Tvoja absencia považovaná za neospravedlnenú, čo môže viesť až k zníženej známke zo správania.
6. Ak potrebuješ ísť na lekárske ošetrenie, navštív lekára ráno a po ošetrení príď na vyučovanie. V nevyhnutných prípadoch Ťa uvoľní triedny učiteľ, ale len na písomnú žiadosť rodičov.
7. Ak Tvoja neprítomnosť z dôvodu ochorenia trvá najviac 5 po sebe nasledujúcich vyučovacích dní a súhrnne počas mesiaca najviac 10 vyučovacích dní, neprítomnosť sa ospravedlňuje bez predloženia potvrdenia od lekára. Ak neprítomnosť z dôvodu ochorenia trvá viac ako 5 po sebe nasledujúcich vyučovacích dní alebo súhrnne počas mesiaca viac ako 10 vyučovacích dní, vyžaduje sa aj predloženie potvrdenia od lekára. (podľa § 144 ods. 10 až 14 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 120/2024 Z. z.).
8. Ak vymeškáš viac ako 30% hodín z nejakého predmetu za akýkoľvek štvrťrok, budeš sa musieť podrobiť komplexnému preskúšaniu z prislúchajúceho štvrťročného učiva tohto predmetu. Skúšať Ťa bude trojčlenná komisia a Tvoja známka bude nosným podkladom pre tvoju neskoršiu polročnú alebo koncoročnú klasifikáciu.

#### VI. Starostlivosť o zovňajšok

1. Do školy prichádzaj čistý a upravený.
2. Všetky vrchné časti odevu, obuv a prezuvky si označ menom, prípadne značkou.
3. Zo zdravotných a estetických dôvodov Ti neodporúčame pogumovanú obuv a tepláky. Výstredné oblečenie, dievčatá hlboké výstrihy, oblečenie odhaľujúce brucho, nápadná úprava vlasov, maľovanie tváre a nechtov, nosenie drahých šperkov je neprípustné. Ak sa tak stane, pôjdeš sa domov odlíčiť a prezliecť na úkor neospravedlnenej hodiny.
4. Pred hodinou pracovného vyučovania si obleč pracovný odev.
5. Na hodine telesnej a športovej výchovy sa prezleč do športového odevu v šatni. Nie je dovolené cvičiť v šatách, ktoré máš počas vyučovania.

#### VII. Starostlivosť o učebnice, učebné pomôcky a školské zariadenie

#### 1. Tvojou povinnosťou je šetriť učebnice a učebné pomôcky. Ak poškodíš alebo

#### znehodnotíš učebnice, školské pomôcky alebo zariadenie školy, musia Tvoji rodičia škodu

#### v plnom rozsahu zaplatiť.

2. Učebnice a zošity maj zabalené a podpísané.

3. Ak prejdeš počas školského roka z jednej školy na druhú, učebnice si ponecháš a odovzdáš

ich tej škole, kde skončíš školský rok.

#### VIII. Povinnosti týždenníkov

#### Týždenníkov určuje triedny učiteľ a sú zapísaní v triednej knihe. Týždenníci pred vyučovaním skontrolujú poriadok v triede. Pred vyučovaním i počas prestávok utrú tabuľu, pripravia kriedy a učebné pomôcky na vyučovanie. Na každej hodine hlásia vyučujúcemu chýbajúcich žiakov.

1. Po skončení vyučovania v triede utrú tabuľu, zatvoria vodovodné kohútiky, uložia kriedu, zhasnú svetlo a skontrolujú zatvorenie okien.

#### IX. Povinnosti žiaka v školskej jedálni

1. Včas si predplatíš obedy v ŠJ .
2. Obedy sa podávajú od 11.45 hod. do 13.45 hod..
3. Po skončení vyučovania slušne (t. j. nebežíš, si prezutý do topánok a máš na nich zaviazané šnúrky) prichádzaš pred ŠJ, odložíš si tašku na policu a vrchný odev na vešiak vo vestibule. Vstúpiš do jedálne a zaradíš sa do radu, riadiš sa pokynmi dozorkonajúceho učiteľa.
4. Počas stolovania i celého pobytu v ŠJ sa správaj kultúrne – nebehaj, nevykrikuj. Celý obed skonzumuj v ŠJ, vrátane ovocia alebo múčnika.
5. Po skončení obeda zanechaj svoje miesto v poriadku, odovzdaj tácku s riadom pri okienku a opusti ŠJ.

#### X. Dochádzka žiakov do školského klubu detí ( ŠKD )

1. Ak si prihlásený do ŠKD prichádzaš do oddelenia po skončení vyučovania.

Do ŠKD odchádzaš v sprievode vyučujúcej, ktorá mala s Vami poslednú vyučovaciu hodinu.

2. Zo ŠKD si uvoľnený len na základe písomného ospravedlnenia rodiča alebo choroby. Tvoj

odchod zo ŠKD je vyznačený v zápisnom lístku (v TK). Zmeny odchodu musí rodič písomne

oznámiť.

3. Zo ŠKD alebo pri činnosti v ŠKD nemôžeš svojvoľne odísť.

4. ŠKD je otvorený od skončenia vyučovania do 16,30 hod.

5. V prípade otvorenia ranného ŠKD, tento je od 6,45 do 7,45 hod.

6. Tvoje správanie v ŠKD sa riadi zásadami uvedenými v tomto školskom poriadku v odseku II.

#### XI. Povinnosti žiakov mimo školy

1. Na školských výletoch a akciách mimo školy sa správaj spôsobom, ktorý bude robiť česť našej škole. Úctivo a zdvorilo sa správaj k svojim rodičom, priateľom, učiteľom a ostatným zamestnancom školy. Pri stretnutí ich slušne pozdrav.
2. Správaj sa priateľsky ku svojim spolužiakom a pomáhaj im v práci, slušne sa vyjadruj.
3. Buď pozorný a ochotný k starším ľuďom, chorým ľuďom a  k  ženám. Uvoľni im miesto v dopravných prostriedkoch, aj pri nastupovaní do nich.
4. Chráň svoje zdravie a zdravie svojich spolužiakov, dbaj o bezpečnosť na ulici a dodržiavaj dopravné predpisy.
5. Vo večerných hodinách sa nezdržiavaj bez dozoru na verejných, kultúrnych, spoločenských a športových podujatiach.
6. Ako žiak základnej školy môžeš navštevovať iba podujatia vhodné pre mládež do 15 rokov.
7. Požívanie akýchkoľvek drog, omamných látok, liehových nápojov a fajčenie je takisto zakázané.

### Režim dňa

V škole sa vyučuje podľa rozvrhu hodín schváleného riaditeľom školy.

Začiatok a koniec vyučovacej hodiny sa oznamuje zvonením.

Vyučovací čas je rozvrhnutý takto :

1. hodina 8.00 hod. – 8.45 hod.

2. hodina 8.55 hod. – 9.40 hod.

3. hodina 10.00 hod. – 10.45 hod.

4. hodina 10.55 hod. – 11.40 hod.

5. hodina 11.50 hod. – 12.35 hod.

6 hodina 12.45 hod. – 13.30 hod.

7. hodina 14.00 hod. – 14.40 hod.

8. hodina 15.50 hod. – 15.30 hod.

###### *Záverečné ustanovenia*

Dodržiavanie školského poriadku je záväzné pre všetkých žiakov školy. Za porušovanie školského poriadku nesieš osobnú zodpovednosť a môžeš byť :

* za menšie priestupky napomenutý alebo pokarhaný triednym učiteľom
* za opakované a závažné priestupky pokarhaný riaditeľom školy s písomným oznámením rodičom alebo budeš mať zníženú známku zo správania.

**Rešpektovanie školského poriadku Ti prinesie úctu, vážnosť a uznanie učiteľov i spolužiakov a zaslúženú odmenu.**

**2. Práva a povinnosti zákonných zástupcov**

**Rodič, zákonný zástupca má právo:**

1. Žiadať, aby sa v rámci výchovy a vzdelávania v škole poskytovali žiakom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa školského zákona,

2. oboznámiť sa s výchovno-vzdelávacím programom školy a so školským poriadkom,  
3. byť informovaný o výchovno-vzdelávacích výsledkoch svojho dieťaťa,

4. na poskytnutie poradenských služieb vo výchove a vzdelávaní svojho dieťaťa,

5. zúčastňovať sa výchovy a vzdelávania po predchádzajúcom súhlase riaditeľa školy,

6. vyjadrovať sa k výchovno-vzdelávaciemu programu školy prostredníctvom orgánu školskej samosprávy,

7. byť prítomný na komisionálnom preskúšaní svojho dieťaťa po predchádzajúcom súhlase riaditeľa školy.

**Rodič, zákonný zástupca je povinný:**

1. a) vytvoriť pre dieťa podmienky na výchovu a vzdelávanie v škole a na plnenie školských

povinností,

b) dodržiavať podmienky výchovno-vzdelávacieho procesu svojho dieťaťa určené školským

poriadkom,

c) dbať na sociálne a kultúrne zázemie dieťaťa a rešpektovať jeho špeciálne výchovno-

vzdelávacie potreby,  
d) informovať školu o zmene zdravotnej spôsobilosti jeho dieťaťa, jeho zdravotných

problémoch a iných závažných skutočnostiach, ktoré by mohli mať vplyv na priebeh

výchovy a vzdelávania,  
e) nahradiť škodu, ktorú žiak úmyselne zavinil.

2. Rodič je povinný prihlásiť dieťa na plnenie povinnej školskej dochádzky a dbať o to, aby dieťa prichádzalo do školy pravidelne a včas.

3. Ak sa žiak nemôže zúčastniť na výchove a vzdelávaní v škole, rodič je povinný oznámiť škole bez zbytočného odkladu, najneskôr do troch dní, príčinu jeho neprítomnosti. Za dôvod na ospravedlnenie neprítomnosti žiaka sa uznáva choroba, lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť žiaka na súťažiach.

4. Neprítomnosť žiaka v škole, ktorá trvá najviac tri po sebe nasledujúce dni, môže ospravedlniť rodič, v odôvodnených prípadoch škola môže vyžadovať lekárske potvrdenie o chorobe žiaka alebo iný doklad potvrdzujúci odôvodnenie jeho neprítomnosti. Ak neprítomnosť žiaka trvá dlhšie ako tri po sebe nasledujúce vyučovacie dni, predloží rodič potvrdenie od lekára, v prípade rodinných dôvodov takejto neprítomnosti predkladá zákonný zástupca žiadosť o uvoľnenie z vyučovania riaditeľovi školy.

Výkon práv a povinností vyplývajúcich zo školského zákona musí byť v súlade s dobrými mravmi. Nikto nesmie tieto práva a povinnosti zneužívať na škodu druhého.

# VŠETKO JE V TVOJICH RUKÁCH

**!!!!!!!!!!!!!!!!!!!!!!!!!!!!!!!!!!!!!!!!!!!!!!!!**

**Čo môžeš získať: Pochvalu triednym učiteľom**

**Pochvalu riaditeľom školy**

# Pochvalu ministrom školstva

– za výborné študijné výsledky

– za aktivitu a iniciatívu

– za statočnosť napr: ochrana mladších spolužiakov,

pomoc priateľom i učiteľom, záchrana ľudského života a pod.

– za zlepšovanie školského prostredia

– za ochranu školského majetku

– za zviditeľňovanie školy a šírenie jej dobrého mena

(účasť na olympiádach a súťažiach...)

**Vôbec nepotrebuješ**: ***Napomenutie triednym učiteľom***

***Pokarhanie triednym učiteľom***

***Pokarhanie riaditeľom školy***

***Znížená známka zo správania (2,3,4)***

* za šikanovanie ( = neustále, opakované a úmyselné nadávanie, ponižovanie, ubližovanie, poškodzovanie vecí) psychické i fyzické vydieranie spolužiakov
* za neprimerané – drzé vystupovanie voči učiteľom i spolužiakom

– za sústavné behanie po chodbách cez prestávky

* za vyrušovanie počas vyučovania
* za vulgárne výrazy
* za úmyselné poškodzovanie školského majetku
* za znečisťovanie priestorov školy a jej okolia
* za podvádzanie, napr.: prepisovanie známok, falšovanie podpisov...
* za svojvoľné opustenie školy
* za fajčenie a užívanie iných drog, i za ich sprostredkovanie
* za krádež
* za propagáciu nelegálnych hnutí
* za vymeškané hodiny bez ospravedlnenia
* za iné, akékoľvek porušovanie školského poriadku